Vermeende dwelmsmouse vas(Foto: SA Polisie) Sewe mense is in hegtenis geneem en die polisie het beslag gelê op dwelms soos Mandrax-tablette en tik nadat lede van die Wes-Kaapse geïntegreerde operasionele span Vrydagaand op verskeie persele in Atlantis en Malmesbury toegeslaan het. Die sewe verdagtes word moontlik verbind met georganiseerde misdaadbendes op die Kaapse Vlakte. Die polisie het beslag gelê op dwelms ter waarde van R4 100, asook kontant van R10 785. Dit is vermoedelik die opbrengs van misdadige bedrywighede, het brig. Novela Potelwa, polisiewoordvoerder, gesê. Die polisie het later die aand ook op ŉ perseel in Robinvale, Atlantis, toegeslaan waar hulle ŉ vuurwapen en ammunisie opgegrawe het. Die vuurwapen is glo verlede jaar in Durbanville gesteel. Hier het die polisie beslag gelê op 300 Mandrax-tablette, dagga en ŉ kaartmasjien. ŉ 53-jarige man is in hegtenis geneem. Hy word aangekla van die onwettige besit van ŉ vuurwapen en ammunisie, asook handel in dwelms. Volgens Potelwa verskyn die verdagtes Maandag in die hof.